༄༅། །སྟོན་པའི་མཛད་བཅུའི་གསོལ་འདེབས་ཀྱི་རྣམ་བཤད་བཞུགས་སོ། །

༄༅། །ཨོཾ་སྭསྟི། རྣམ་མང་སྤངས་རྟོགས་ཡོན་ཏན་ཆ་རྫོགས་ཤིང༌། །རྣམ་གྲོལ་ལམ་བཟང་སྣང་བའི་འོད་དཀར་ཅན། །རྣམ་འདྲེན་སྟོན་པ་ཐུབ་པའི་ཟླ་བ་ནི། །རྣམ་ཀུན་བདག་གི་ཡིད་མཁར་རྟག་རོལ་མཛོད། །རྣམ་དག་ཆོས་ཀྱི་སྐུ་ལས་མ་གཡོས་བཞིན། །རྣམ་འཕྲུལ་འཛམ་གླིང་བྱེ་བ་ཕྲག་བརྒྱ་རུ། །རྣམ་བཅུ་མཛད་པའི་ཚུལ་སྟོན་ཏམྦུ་ར། །རྣམ་མང་ལུང་རིགས་སོར་རྩེའི་འཕྲུལ་གྱིས་བསྒྱུར། །དེ་ལ་འདིར་གང་ལས་སུ་བྱ་བ་ནི་ཐམས་ཅད་མཁྱེན་པ་མི་ཕམ་པདྨ་དཀར་པོའི་ཞབས་ཀྱིས་མཛད་པའི་བདག་ཅག་གི་སྟོན་པའི་མཛད་བཅུའི་གསོལ་འདེབས་ཚིགས་སུ་བཅད་པ་འདིའི་གོ་དོན་ཅུང་ཟད་འགྲེལ་བར་བྱེད་པ་ལ་གསུམ། **དང་པོ་བྱང་ཆུབ་མཆོག་ཏུ་ཐུགས་བསྐྱེད་ཚུལ། བར་དུ་གྲངས་མེད་གསུམ་དུ་ཚོགས་བསགས་ཚུལ། །ཐ་མར་མཛད་བཅུས་མངོན་པར་སངས་རྒྱས་ཚུལ་ལོ། །དང་པོ་ནི།**

འདས་པའི་བསྐལ་པ་གྲངས་མེད་པའི་སྔོན་རོལ་ཏུ་སངས་རྒྱས་ཤཱཀྱ་ཐུབ་ཆེན་འཇིག་རྟེན་དུ་བྱོན་པའི་ཚེ། བདག་ཅིག་གི་སྟོན་པ་དེ་ཉིད་རྫ་མཁན་གྱི་ཁྱེའུ་སྣང་བྱེད་དུ་གྱུར་པས། གདུགས་གཅིག་མཆིལ་ལྷམ་ཟུང་གཅིག་འགྲོན་བུ་ལྔ་བརྒྱ་མེ་ཏོག་གི་ཚུལ་དུ་ཕུལ་ཏེ། བདེ་གཤེགས་ཁྱོད་ཀྱི་སྐུ་ནི་ཅི་འདྲ་དང༌། །འཁོར་དང་སྐུ་ཚེ་ཚད་དང་ཞིང་ཁམས་དང༌། །ཁྱོད་ཀྱི་མཚན་མཆོག་བཟང་པོ་ཅི་འདྲ་བ། །དེ་འདྲར་བདག་ཀྱང་དེ་བཞིན་འགྲུབ་པར་ཤོག །ཅེས་བརྗོད་པས་བྱང་ཆུབ་ཏུ་སེམས་དང་པོ་བསྐྱེད་པ་དང༌། དེ་བཞིན་དུ་སངས་རྒྱས་དཀོན་མཆོག་ཡན་ལག་འཇིག་རྟེན་དུ་བྱོན་པའི་ཚེ། ཚོང་དཔོན་ཤེས་རབ་བཟང་པོར་གྱུར་པས་ཀརྴ་པ་ཎ་སྟོང་ཕུལ་ནས་སེམས་བསྐྱེད་པ་དང༌། ཡང་སངས་རྒྱས་འོད་མཛེས་འཇིག་རྟེན་དུ་བྱོན་པའི་ཚེ། རྒྱལ་པོ་དགེ་བར་གྱུར་པས་གཙུག་ལག་ཁང་བྱེ་བ་ཕུལ་ནས་སེམས་བསྐྱེད་དོ། །

**གཉིས་པ་ནི།**

གྲངས་མེད་དང་པོ་ལ་སངས་རྒྱས་ཡུལ་འཁོར་སྐྱོང་ལ་སོགས་པ་སངས་རྒྱས་ལྔ་ཁྲི་ལྔ་སྟོང་གི་བདག་རྐྱེན་ལས་ཚོགས་གཉིས་གོམས་པ་ཕུལ་དུ་ཕྱིན་ནས་ཚོགས་ལམ་དང་སྦྱོར་ལམ་མངོན་དུ་མཛད་པ་སྟེ། ལུང་གཞི་ལས། གྲངས་མེད་དང་པོར་གྱུར་པའི་ཚེ། འདྲེན་པ་ཡུལ་འཁོར་སྐྱོང་ནས་ནི། །དབང་པོ་རྒྱལ་མཚན་ཐུབ་པའི་བར། །ལྔ་ཁྲི་ལྔ་སྟོང་ཚང་བ་ཡི། །སངས་རྒྱས་རྣམས་ནི་ངས་མཆོད་དེ། །དེ་ཚེ་ང་ལ་སྐྱོ་སེམས་མེད། །ཅེས་སོ། །

གྲངས་མེད་གཉིས་པ་ལ་སངས་རྒྱས་ལེགས་མཛད་ལ་སོགས་པ་དྲུག་ཁྲི་དྲུག་སྟོང་ལ་བསྙེན་བཀུར་ཏེ་ས་དང་པོ་ནས་བདུན་པའི་བར་དུ་རྫོགས་པར་མཛད་པ་སྟེ། དེ་ཉིད་ལས། སངས་རྒྱས་ལེགས་མཛད་ནས་བཟུང་སྟེ། །འདྲེན་པ་རྣམ་པར་གཟིགས་ཀྱི་བར། །དྲུག་ཁྲི་དྲུག་སྟོང་ཚང་བ་ཡི། །སངས་རྒྱས་རྣམས་ནི་ངས་མཆོད་དེ། །དེ་ཚེ་ང་ལ་སྐྱོ་སེམས་མེད། ཅེས་སོ། །

གྲངས་མེད་གསུམ་པ་ལ་སངས་རྒྱས་མར་མེད་མཛད་ནས་འོད་སྲུང་གི་བར་བདུན་ཁྲི་བདུན་སྟོང་ལས་དགེ་རྩ་བསྐྲུན་ཏེ་དག་པ་ས་གསུམ་མངོན་དུ་མཛད་པ་སྟེ། སྔ་མ་ལས། སངས་རྒྱས་མར་མེ་མཛད་ནས་ནི། །འདྲེན་པ་འོད་སྲུང་བར་དག་ཏུ། །བདུན་ཁྲི་བདུན་སྟོང་ཚང་བ་ཡི། །སངས་རྒྱས་རྣམས་ནི་ངས་མཆོད་དེ། །དེ་ཚེ་ང་ལ་སྐྱོ་བ་མེད། །ཅེས་དང༌། ས་བརྒྱད་པ་ལ་སངས་རྒྱས་མར་མེ་མཛད་ཀྱིས་ལུང་བསྟན་པ་ཡང༌། སངས་རྒྱས་མར་མེད་མཛད་ལ་ཨུཏྤལ་ལྔ། །གཏོར་ནས་རལ་པ་གདན་དུ་བཏིང་བྱས་པས། །མི་སྐྱེའི་ཆོས་ལ་བཟོད་པ་ཐོབ་གྱུར་ནས། །ཤཱཀྱའི་རྒྱལ་པོར་འགྱུར་ཞེས་ང་ལུང་བསྟན། །ཅེས་སོ། །དེ་དག་ཏུ་བསགས་པར་བྱ་བའི་ཚོགས་ཀྱང་བསོད་ནམས་དང་ཡེ་ཤེས་ཀྱི་ཚོགས་ཏེ་ཕ་རོལ་ཏུ་ཕྱིན་པ་དྲུག་གིས་རྫོགས་པར་མཛད་དོ། །

**གསུམ་པ་ལ་གཉིས། ཡོན་ཏན་དྲན་པའི་སྒོ་ནས་མཛད་པ་བརྗོད་དེ་གསོལ་བ་འདེབས་པ་དང༌། བཀའ་དྲིན་དྲན་པའི་སྒོ་ནས་གསོལ་བ་འདེབས་པས་མཇུག་བསྡུ་བའོ། །དང་པོ་ནི།**

རྒྱུད་བླ་མ་ལས། ཆོས་ཀྱི་སྐུ་ལས་མ་གཡོས་པར། །སྤྲུལ་པའི་རང་བཞིན་སྣ་ཚོགས་ཀྱིས། །སྐྱེ་བ་མངོན་པར་སྐྱེ་བ་དང༌། །དགའ་ལྡན་གནས་ནས་འཕོ་བ་དང༌། །ལྷུམས་སུ་འཇུག་དང་བལྟམས་པ་དང༌། །བཟོ་ཡི་གནས་ལ་མཁས་པ་དང༌། །བཙུན་མོའི་འཁོར་གྱིས་རོལ་བ་དང༌། །ངེས་འབྱུང་དཀའ་བ་སྤྱད་པ་དང༌། །བྱང་ཆུབ་སྙིང་པོར་གཤེགས་པ་དང༌། །བདུད་སྡེ་བཅོམ་དང་རྫོགས་པར་ནི། །བྱང་ཆུབ་ཆོས་ཀྱི་འཁོར་ལོ་དང༌། །མྱ་ངན་འདས་པར་གཤེགས་མཛད་རྣམས། །ཞེས་པ་ལྟར་མཛད་པའི་ཚུལ་རྣམ་པ་བཅུ་གཉིས་ལས། དང་པོ་དགའ་ལྡན་ནས་འཕོ་བའི་མཛད་པ་ནི། དེ་ལྟར་གྲངས་མེད་གསུམ་རྫོགས་པའི་མཐར་དགའ་ལྡན་གྱི་གནས་སུ་ལྷའི་བུ་དང་པ་ཏོག་དཀར་པོར་སྐྱེ་བ་བཞེས་ཏེ་ཆོས་ཀྱིས་མཐོ་བའི་ཁང་བཟང་དུ་ལྷའི་འདུས་པ་རབ་ཏུ་མང་པོ་རྣམས་དང་དམ་པའི་འཁོར་བྱང་ཆུབ་སེམས་དཔའི་ཚོགས་དང་བཅས་པའི་མདུན་སར། །སེངྒེའི་ཁྲི་ལ་འཁོད་དེ་ལེགས་པར་བཤད་པ་ཀུན་གྱི་རབ་དང་ཕུལ་དུ་ཕྱིན་པའམ་ཏོག་ཏུ་འཐོན་པའི་ལུང་རིགས་དྲི་མ་མེད་པ་རབ་ཏུ་དཀར་བའི་ཆོས་ཟབ་པ་དང་རྒྱ་ཆེ་བའི་ཚུལ་བསམ་གྱིས་མི་ཁྱབ་པ་དུས་ཡུན་རིང་པོར་བསྟན་ནས་བཞུགས་པའི་ཚེ། ལྷའི་རོལ་སྒྲ་ལས། བསོད་ནམས་བརྒྱ་ཡི་ཚོགས་མངའ་དྲན་སྟོབས་ལྡན། །བློ་གྲོས་མཐའ་ཡས་ཤེས་རབ་འོད་མཛད་པ། །མཚུངས་མེད་སྟོབས་མངའ་སྒྱུ་རྩལ་རྒྱ་ཆེ་བ། །མར་མེད་མཛད་ཀྱི་ལུང་བསྟན་དགོངས་པར་མཛོད། །ཅེས་བསྐུལ་བས་བྱང་ཆུབ་སེམས་དཔས་གསུངས་པ། གྲོགས་པོ་དག་ཁོ་བོ་འཛམ་བུ་གླིང་དུ་འཚང་རྒྱ་བར་འགྲོ་ཡི། ཁྱེད་ཅག་སུ་ཡང་རུང་གང་སྤྲོ་བ་དེ་དག་འཛམ་བུ་གླིང་དུ་སྐྱེ་བ་ལོང་ལ་རིག་བྱེད་སློབས་ཤིག་ཅེས་བསྒོ་བ་ན། ལྷའི་བུ་ཁ་ཅིག་ན་རེ། དེ་ནི་མི་བཟང་སྟེ་ད་ལྟ་འཛམ་བུ་གླིང་དུ་མུ་སྟེགས་སྟོན་པ་དྲུག་གིས་དཀྲུགས་པས་བྱོན་ཡང་དོན་དུ་མི་འགྱུར་བ་དང༌། དགའ་ལྡན་གྱི་གནས་ཀྱང་མི་མཛེས་པར་འགྱུར་བའི་ཕྱིར་རོ་ཞེས་ཞུས་པས། །ཉི་མའི་འོད་ཀྱིས་འོད་གཞན་ལྟར་ཟིལ་གྱིས་གནོན་པར་འགྱུར་རོ་ཞེས་གསུངས་ཏེ། ཉིད་ཀྱི་རྒྱལ་ཚབ་ཏུ་རིན་པོ་ཆེའི་ཅོད་པན་མ་ཕམ་པའི་དབུར་བཅིངས་ཏེ་བསྐོས་པར་མཛད་པས་དགའ་ལྡན་གྱི་གནས་ཀྱང་མཛེས་པ་སོགས་ཐབས་མཁས་ཀྱི་མཛད་པ་ཕུལ་བྱུང་མངའ་བའི་བྱང་ཆུབ་སེམས་དཔའ་ཆེན་པོར་གསོལ་བ་འདེབས་པའོ། །གང་གིས་ན་མི་ཕམ་པདྨ་དཀར་པོས་སོ། །

**གཉིས་པ་ལྷུམས་སུ་ཞུགས་པར་མཛད་པ་ནི།**

དགའ་ལྡན་གྱི་གནས་ནས་ངོ་མཚར་གཟིགས་པ་ཆེན་པོ་རྣམ་པ་ལྔས་འཛམ་གླིང་དུ་གཟིགས་པ་སྟེ། གླིང་ལ་གཟིགས་པ་འཛམ་གླིང་ལས་ཀྱི་ས་པ་དང༌། དུས་ལ་གཟིགས་པ་ཚེ་ལོ་བརྒྱ་པའི་སྐབས་དང༌། རིགས་ལ་གཟིགས་པ་རྒྱལ་རིགས་བུ་རམ་ཤིང་པའི་རིགས་དང༌། ཡབ་ལ་གཟིགས་པ་རྒྱལ་པོ་ཟས་གཙང་མ་དང༌། ཡུམ་ལ་གཟིགས་པ་སྒྱུ་འཕྲུལ་ལྷ་མཛེས་མ་ལ་གཟིགས་པར་མཛད་ནས། གྲོགས་པོ་དག་ཆ་ལུགས་ཇི་ལྟ་བུས་འཛམ་བུའི་གླིང་དུ་འགྲོ་བར་བྱ་ཞེས་དྲིས་པས། ཁ་ཅིག་གིས་ཚངས་པ་དང་བརྒྱ་བྱིན་གྱི་ཆས་སུ་བཟང་ངོ་ཟེར་བས། ལྷའི་བུ་གཟི་བརྗིད་དམ་པ་ན་རེ། དེ་ནི་མི་བཟང་སྟེ་སོ་སོའི་ཕྱོགས་ཆར་ལྷུང་བས་སོ། །འོ་ན་ཇི་ལྟ་བུ་ཞེ་ན། བྲམ་ཟེ་རིག་བྱེད་ལས། གླང་ཆེན་དམ་པ་ལུས་ཆེན་མཆོག་གྱུར་པ། །མཆེ་བ་དྲུག་ལྡན་གསེར་གྱི་དྲ་བས་གཡོགས། །མགོ་བོ་རབ་ཏུ་དམའ་ཞིང་ཤིན་ཏུ་དུལ། །འགྲམ་བཟང་ཟག་ཅིང་ལུས་བཟང་ལྡན་པ་པོ། །ཞེས་པར་སྤྲུལ་ནས་འགྲོ་བར་རིགས་སོ་ཞེས་པ་དང་བསྟུན་ནས་གླང་པོའི་གཟུགས་སུ་སྤྲུལ་པས། མཐོ་རིས་ལྷའི་འཇིག་རྟེན་སྤྱི་དང་ཁྱད་པར་དགའ་ལྡན་གྱི་གནས་མཛེས་པར་བྱེད་པའི་བྱང་ཆུབ་སེམས་དཔའ་འདི་ཉིད་དཔེ་གླང་པོའི་གཟུགས་སུ་བཀོད་དེ་མཐོ་རིས་ལྷའི་འཇིག་རྟེན་གྱེན་དུ་འདེགས་པར་བྱེད་པའི་ཐེག་མཆོག་གླང་ཆེན་དེ་ཉིད་ལ་སངས་རྒྱས་མར་མེ་མཛད་ཀྱི་ལུང་བསྟན་དུས་ལ་བབ་པར་ལྷའི་རོལ་སྒྲས་བསྐུལ་བ་འདི་ཉིད་དཔེ་གླང་པོ་བསྐུལ་བྱེད་ཀྱི་ལྕགས་ཀྱུ་དང་མཚུངས་ཆོས་སུ་སྦྱོར་ནས་ལུང་བསྟན་ཡང་ཡང་ཐོས་པ་ཡང་ལྕགས་ཀྱུ་ལན་མང་བཏབ་པའི་མཐུ་ལས་གླང་ཆེན་དངུལ་མདོག་མཆེ་བ་དྲུག་ལྡན་གྱི་རྣམ་པར་བབ་ནས་དཔྱིད་ཟླ་ཐ་ཆུང་གི་ས་གའི་ཉ་བར་ཡུམ་སྒྱུ་འཕྲུལ་ལྷ་མཛེས་མ་གསོ་སྦྱོང་ལ་གནས་པའི་གློ་གཡས་པ་ནས་ལྷུམས་སུ་ཞུགས་པ་ཡུམ་གྱི་རྨི་ལམ་དུ་བྱུང་ནས་ཡབ་ལ་ཞུས་པ། གླང་པོ་ཁ་བ་དུང་མདོག་མཆེ་བ་དྲུག །རྐང་ལག་རབ་མཛེས་མགོ་བོ་དམའ་དུལ་ཞིང༌། །འགྲོས་བཟང་ལུས་རྫོགས་རྡོ་རྗེ་བཞིན་བརྟན་པ། །གླང་པོའི་མཆོག་གཅིག་ཁོང་དུ་སོང་སྙམ་བྱེད། །དེ་ཞུགས་ནས་ནི་བདག་གི་ལུས་དང་སེམས། །སྔོན་ཆད་མཐོང་ཐོས་མྱོང་བར་མ་གྱུར་པའི། །གྱ་ནོམས་བདེ་བས་ཤིན་ཏུ་བདེ་གྱུར་ཏེ། །བསམ་གཏན་མཉམ་པར་བཞག་པ་བཞིན་དུ་གྱུར། །ཅེས་བརྗོད་དོ། །དེ་ལྟ་བུའི་ལྷུམས་སུ་ཞུགས་པའི་མཛད་པ་སྟོན་པ་དེ་ལ་གསོལ་བ་འདེབས་པའོ། །

**གསུམ་པ་སྐུ་བལྟམས་པའི་མཛད་པ་ནི།**

དེ་ནས་ཡུམ་དེའི་ལྷུམས་ཀྱི་ནང་དེར་རྒྱལ་སྲས་རྣམས་ཀྱིས་ཉེ་བར་སྤྱད་པ་རིན་པོ་ཆེའི་བཀོད་པ་ཞེས་བྱ་བ་དཔེ་དང་བྲལ་བའི་གཞལ་མེད་ཁང་རང་བྱུང་དུ་གྲུབ་པའི་ནང་དུ་ལྷ་མི་ཁྲག་ཁྲིག་སུམ་ཅུ་རྩ་དྲུག་ལ་ཆོས་སྟོན་པས་སྨིན་པར་མཛད་པ་སོགས་བྱང་ཆུབ་སེམས་པའི་སྨོན་ལམ་གྱི་མཐུ་ལས་ངོ་མཚར་བའི་བཀོད་པ་ཡིད་ཀྱི་རིས་མོ་བྲིས་པ་ལྟ་བུས་ཀྱང་མ་ཚིམ་པར་ཟླ་བ་བཅུ་རྫོགས་པ་ནས། དགུན་ཟླ་ཐ་ཆུང་གི་ཉ་བར་བཀྲ་ཤིས་ལུམྦི་ནིའི་ཚལ་དུ་ཡུམ་གྱི་ཕྱག་གིས་ཤིང་པཱ་ལ་ཤའི་ཡལ་ག་ལ་བཟུང་མ་ཐག་ཏུ་ཡུམ་ལ་གནོད་པ་མེད་པར་རྩིབ་ལོགས་གཡས་པ་ནས་བརྟོལ་ཏེ་ལེན་པ་མེད་པར་རང་བྱོན་པ་ན། གཙང་མ་རིས་ཀྱི་ལྷ་རྣམས་ཀྱིས་ཁྲུས་གསོལ་ཞིང་ཚངས་པ་དང་བརྒྱ་བྱིན་གྱིས་དར་དཀར་གྱི་ལྕིབ་མོས་ལེན་པར་བརྩམས་པ་ལས། ཁྱེད་ལྷ་རྣམས་གཙང་སྦྲ་ཆེ་བས་ཕྱིར་དེངས་ཤིག་ཅེས་གསུངས་ཏེ། ཕྱོགས་བཞིར་གོམས་པ་བདུན་བདུན་དུ་དོར་བས་གོམས་པར་རེ་ནས་པདྨ་རེ་རེ་འཁྲུངས་ཏེ། ང་ནི་འཇིག་རྟེན་ནང་མཆོག་གོ་ཞེས་སེང་གེའི་སྒྲ་བསྒྲགས་སོ། །དེ་ཚེ་ནམ་མཁའ་ནས་ལྷས་བསྟོད་པ། གང་ཚེ་རྐང་གཉིས་གཙོ་བོ་ཁྱོད་བལྟམས་ཚེ། །ས་ཆེན་འདི་ལ་གོམས་པ་བདུན་བོར་ཏེ། །ང་ནི་འཇིག་རྟེན་འདི་ནང་མཆོག་ཅེས་གསུངས། །དེ་ཚེ་མཁས་པ་ཁྱོད་ལ་ཕྱག་འཚལ་བསྟོད། །ཅེས་སོ། །དེ་ཚེ་བཀྲ་ཤིས་པའི་དགེ་ལྟས་སུམ་ཅུ་རྩ་གཉིས་བྱུང་སྟེ། འཇིག་རྟེན་གྱི་ཁམས་ཐམས་ཅད་འོད་ཀྱི་སྣང་བ་ཆེན་པོས་ཁྱབ་པ་དང༌། །ནགས་དང་སྐྱེ་ཚལ་རྣམས་སུ་མེ་ཏོག་ཐམས་ཅད་ཁ་སྦུས་པ་དང༌། ཀུན་དགའ་བོ་ལ་སོགས་པ་ཤཱཀྱའི་གཞོན་ནུ་ལྔ་བརྒྱ་ཡང་བཙས་པ་དང༌། གྲགས་འཛིན་མ་སོགས་བུ་མོ་བརྒྱད་བརྒྱ་བཙས་པ་དང༌། འདུན་པ་སོགས་བྲན་འཁོར་ལྔ་བརྒྱ་ཡང་བཙས་པ་དང༌། རྔོག་ལྡན་སོགས་རྟེའུ་ལྔ་བརྒྱ་ཡང་བཙས་པ་དང༌། གཞན་ཡང་མ་གཱ་དྷ་ར་རྒྱལ་པོ་པདྨའི་བུ་གཟུགས་ཅན་སྙིང་པོ་དང༌། ཀོ་ས་ལར་རྒྱལ་པོ་ཚངས་བྱིན་གྱི་བུ་གསལ་རྒྱལ་དང༌། གྲོང་ཁྱེར་རྡོ་མཆོག་ཏུ་རྒྱལ་པོ་མུ་ཁྱུད་ཀྱི་བུ་རབ་སྣང་དང༌། ཀོ་ཤཱམྦྷིར་རྒྱལ་པོ་དམག་བརྒྱ་པའི་བུ་ཤར་བ་སྟེ་ཕྱོགས་ཀྱི་རྒྱལ་ཕྲན་བཞི་ལ་བུ་བཞི་བཙས་ཏེ་རང་རང་གི་བུའི་ལྟས་སུ་འདོད་པས་མིང་ཡང་འོད་ཀྱི་སྣང་བ་ལས་བཏགས་པ་དང༌། གླིང་གི་དབུས་སུ་སྐྱེད་ཚལ་ལྔ་བརྒྱ་དང༌། རིན་པོ་ཆེའི་གཏེར་ལྔ་བརྒྱ་ཡང་བྱུང་བས་རྒྱལ་པོ་ཟས་གཙང་མའི་དོན་ཐམས་ཅད་གྲུབ་པས་ན་སྲས་ཀྱི་མཚན་ཡང་དོན་ཀུན་གྲུབ་པ་ཞེས་བཏགས་སོ། །དེ་ནས་མཚན་མཁན་ལ་བསྟན་པས་ལ་ལས་འཁོར་ལོས་སྒྱུར་བའི་རྒྱལ་པོར་འགྱུར་ཞེས་དང༌། ལ་ལས་སངས་རྒྱས་སུ་འགྱུར་ཞེས་ཁ་མ་འཆམས་པར་གནས་པའི་ཚེ། དྲང་སྲོང་ལྷུང་བའི་ནགས་ནས་དྲང་སྲོང་མདོག་ནག་ཅེས་བྱ་བ་འོང་ནས་རྒྱལ་པོས་མཚན་བསྟན་པས། དྲང་སྲོང་གིས་སྨྲས་པ། སྔར་མཚན་མཁན་གཞན་ལ་བསྟན་ནམ་ཞེས་དྲིས་པས། རྒྱལ་པོས་བསྟན་གྱིས་འཁོར་ལོས་སྒྱུར་བའི་རྒྱལ་པོར་ལུང་བསྟན་ནོ་ཞེས་པས། དྲང་སྲོང་གིས་སྨྲས་པ། ས་བདག་རྟོག་པ་པོ་རྣམས་བློ་འཁྲུལ་ཏེ། །རྩོད་པའི་དུས་སུ་འཁོར་ལོས་བསྒྱུར་མི་འབྱུང༌། །ཉེས་ལས་རྣམ་པར་རྒྱལ་བའི་མཆོག་འདི་ནི། །འགྲོ་བའི་དོན་དུ་རང་བྱུང་སངས་རྒྱས་སོ། །ཞེས་སོ། །ཤཱཀྱ་གཞོན་ནུ་རྣམས་ཐུབ་པ་ལྟར་སྣང་བས་ཤཱཀྱ་ཐུབ་པ་ཞེས་ཀྱང་མཚན་བཏགས་སོ། །དེ་ལྟར་བལྟམས་ནས་ཞག་བདུན་ནས་ཡུམ་འདས་ཏེ་སྐྱེས་དགུའི་བདག་མོ་ལ་སོགས་པ་མ་མ་སུམ་ཅུ་རྩ་གཉིས་ཀྱིས་བསྐྱེད་བསྲིངས་ཏེ་མཚོ་ཆེན་པོ་ལ་གནས་པའི་པདྨ་ལྟར་ཆེ་ཆེར་གྱུར་ཏོ། །དེ་ལྟ་བུའི་དགེ་ལེགས་ཀྱི་སྣང་བ་ཆེན་པོ་ཕྱོགས་བཅུར་བཀྱེ་བར་མཛད་པ་དེ་ལ་གསོལ་བ་འདེབས་པའོ། །

**བཞི་པ་བཟོ་ཡི་གནས་ལ་མཁས་པའི་མཛད་པ་ནི།**

དེ་ནས་མཁས་པ་ཀུན་དགའ་བར་བསྐྱེད་ནུས་པའི་ཡི་གེ་དང་རིས་མོ་མཁན་ཀུན་གྱི་བཤེས་གཉེན་དང་སྲིན་བུའི་གོ་ཆ་སོགས་ལས་ཡི་གེ་དང་རིས་མོ་དང་རྩིས་དང་འཕོང་དང་སྒྱུ་རྩལ་སོགས་རིག་པའི་གནས་ཀྱི་བསླབ་པར་བྱ་བ་མཐའ་དག་དཔེ་ངང་པའི་གཟུགས་སུ་བཀོད་ནས། ངང་པ་པདྨའི་མཚོ་ལ་འདུ་བ་ལྟར་བསླབ་པར་བྱ་བའི་ཡོན་ཏན་གྱི་ཚོགས་དེ་དག་ཐམས་ཅད་སྐྱེ་ཞིང་སྐྱེ་པར་བྱང་ཆུབ་སེམས་དཔའི་ཐུགས་དང་འགྲོགས་པའི་དབང་གིས་ངང་གིས་འདུ་ཞིང་ངང་པ་པད་མཚོར་སྲེད་པའི་དབང་གིས་བསླབ་པར་བྱ་བའི་ངང་པའི་ཚོགས་མཐའ་དག་ཅིག་ཅར་དུ་གཞོན་ནུ་དོན་གྲུབ་གང་གི་ཐུགས་ཀྱི་པདྨའི་མཚོར་འུབ་ཀྱིས་འདུས་པར་མཛད་པ་དེ་ལ་གསོལ་བ་འདེབས་པའོ། །

**ལྔ་པ་བཙུན་མོའི་འཁོར་གྱིས་རོལ་བའི་མཛད་པ་ནི།**

དེ་ནས་ཁབ་བཞེས་པར་ཞུས་པས་སྔར་མ་གནང་ཞིང་ནན་གྱིས་ཞུས་པས། ལྗན་ལྗིན་འདམ་གྱི་ཁྲོད་ནས་པདྨ་རྣམ་པར་རྒྱས། །མི་རྣམས་གང་བའི་ནང་ནས་རྒྱལ་པོ་མཆོད་པ་ཐོབ། །སྔོན་ཆད་རྒྱལ་བ་རྣམས་ཀྱང་བཙུན་མོའི་འཁོར་ནས་ནི། །མངོན་པར་བྱུང་ནས་ཞི་བ་ཐོབ་པ་ཡིན་སྙམ་དགོངས། །ཞེས་གསུངས་ཏེ། འཇིག་རྟེན་གྱི་ཆོས་དང་མཐུན་པར་མཛད་པ་ཞལ་གྱིས་བཞེས་ཏེ། བཙུན་མོའི་ཕྱིར་དུ་ཤཱཀྱ་ལག་ན་བེ་ཅོན་གྱི་བུ་མོ་གྲགས་འཛིན་མ་རྒྱལ་བའི་རུ་མཚོན་དུ་བཞག་ནས་ཤཱཀྱའི་གཞོན་ནུ་རྣམས་དང་སྟོབས་རྩལ་འགྲན་པས། ལྷས་བྱིན་གྱིས་གླང་པོ་ཆེ་ཐལ་མོས་བསྣུན་ནས་བསད་པ་དང༌། ཀུན་དགའ་བོས་གླང་པོའི་རོ་གྲོང་ཕྱིར་བོར་བ་དང༌། བྱང་ཆུབ་སེམས་དཔས་གླང་པོའི་རོ་ཞབས་ཀྱི་མཐེ་བོང་གིས་བླངས་ཏེ་རྭ་བ་བདུན་དང་འོབས་བདུན་ཤིང་ཏ་ལའི་ཕྲེང་བ་བདུན་གྱི་ཕྱི་རོལ་ཏུ་དོར་བས་གླང་པོའི་གཤོངས་ཞེས་ད་ལྟའང་གྲགས་སོ། །དེའི་ཚེ་ལྷས་བསྟོད་པ། གླང་པོའི་དབང་པོ་རྡོ་བ་བཞིན་བཞུད་པ། །ཞབས་ཀྱི་མཐེ་བོས་གླང་པོའི་དབང་པོ་བླངས། །རྭ་བ་བདུན་དང་འོབས་བདུན་ཡོངས་འདས་ཏེ། །གྲོང་ཁྱེར་འདི་ཡི་ཕྱི་རོལ་རྒྱང་རིང་འཕངས། །མཁྱེན་པ་མཆོག་མངའ་འདི་ནི་གདོན་མི་ཟ། །ང་རྒྱལ་སྟོབས་ཀྱིས་མཐོ་བའི་ལུས་ཅན་རྣམས། །འཁོར་བའི་གྲོང་ལས་ཕ་རོལ་རྒྱང་རིང་དུ། །ཤེས་རབ་སྟོབས་ཀྱིས་འདི་ཡིས་འཕེན་པར་འགྱུར། །ཞེས་སོ། །དེ་བཞིན་དུ་རྩལ་འགྲན་པ་ལས་ཀྱང་ལྕགས་ཀྱི་སླ་ང་བདུན། །ཤིང་ལྗོན་པའི་ཕྲེང་བ་བདུན། །ལྕགས་ཀྱི་ཕ་གུ་བདུན་དམིགས་གཏད་བྱེད་པ་ལས། །ལྷས་བྱིན་གྱིས་གཉིས་ཕིགས། ཀུན་དགའ་བོས་གསུམ་ཕིགས། གཞན་རྣམས་ཀྱིས་རེ་རེ་ཙམ་ཕིགས་པ་ལས། བྱང་ཆུབ་སེམས་དཔས་ཐམས་ཅད་ཕིགས་ཏེ་མདའི་ཤུལ་དུ་ཆུ་བོ་ཡན་ལག་བརྒྱད་ལྡན་བྱུང་བས་ད་ལྟའང་མདའ་ཆུ་ཁྲོན་པ་ཞེས་གྲགས་སོ། །དེ་ལྟར་ཤཱཀྱའི་རིགས་ལས་འོངས་པའི་སྟོབས་རྩལ་གྱིས་དྲེགས་ཅན་སྐྱེ་བོའི་འགྲན་ཟླ་མ་ལུས་པའི་ཁེངས་པ་ཡུད་ཀྱིས་བཅོམ་པས་སྲེད་མེད་བུ་ཡང་ཞུམ་པར་བྱས་པ་འདིས་ཤཱཀྱ་གཞོན་ནུ་རྣམས་སྐྱེངས་པར་བྱེད་པའི་སྟོབས་རྩལ་གྱི་སྦྱངས་ཤུགས་ལ་འགྲན་བཟོད་པ་འཇིག་རྟེན་ན་སུ་འགའ་ཡང་མེད་ཅིང་གང་དང་ཡང་མི་མཉམ་པའི་རྩལ་གྱིས་རྒྱལ་བའི་རུ་མཚོན་བླངས་ཏེ། གྲགས་འཛིན་མ་འཁོར་ཉིས་ཁྲི། ས་འཚོ་མ་འཁོར་ཉིས་ཁྲི། རི་དྭགས་སྐྱེས་འཁོར་ཉིས་ཁྲི་སྟེ་བཙུན་མོ་རྩེ་དགའི་འཁྲི་ཤིང་མ་དྲུག་ཁྲི་འབུལ་བས་ལེགས་སོ་དང་བཅས་པར་ཁབ་ཏུ་ལོན་ནས་དགུང་ལོ་ཉི་ཤུ་རྩ་དགུའི་བར་རྒྱལ་སྲིད་བསྐྱང་བར་མཛད་པ་དེར་གསོལ་བ་འདེབས་པའོ། །

**དྲུག་པ་ངེས་པར་བྱུང་བའི་མཛད་པ་ནི།**

བྱང་ཆུབ་སེམས་བཙུན་མོའི་འཁོར་གྱིས་དགྱེས་པ་རོལ་ནས་ཕོ་བྲང་ན་བཞུགས་པའི་དུས་ནམ་ཞིག་གི་ཚེ། ལྷའི་རོལ་སྒྲ་ལས། འཆི་མེད་མྱ་ངན་མེད་པར་སངས་རྒྱས་ནས། །སྐོམ་པས་གདུང་བར་བདུད་རྩིས་ཚིམ་བྱ་ཞེས། །སྔོན་གྱི་སྨོན་ལམ་དེང་འདིར་དྲན་བགྱིས་ལ། །གྲོང་ཁྱེར་དམ་པ་འདི་ནས་མྱུར་དུ་ཕྱུངས། །ཞེས་སོགས་བསྐུལ་བ་གསན་པའི་མོད་ལ་གྲོང་ཁྱེར་གྱི་སྒོ་བཞིར་སྐྱེ་བ་དང་རྒ་བ་དང་ན་བ་དང་འཆི་བའི་སྡུག་བསྔལ་རྣམས་སྤྲུལ་ཏེ་དེར་བྱོན་ནས་དེ་དག་ལ་གཟིགས་ནས་མྱ་ངན་མཛད་པ་དང༌། ཡང་རྒྱང་རིང་མོ་ནས་དགེ་སྦྱོང་གི་དངོས་པོ་གཟིགས་ཏེ་ཁྱིམ་ལ་སྐྱོ་བ་བསྟན་ཏེ་སྐྱེ་རྒ་ན་འཆི་ཆུ་བོ་བཞི། མེད་ན་བདག་ཀྱང་ཡིད་འོང་བའི། །རྒྱལ་སྲིད་བདེ་བར་སྐྱོང་བར་འདོད། །སྐྱེ་དང་རྒ་དང་ན་དང་འཆི། །འདི་བཞི་ངེས་པར་ཡོད་ན་ནི། །བདག་ཀྱང་ཁྱིམ་ལ་ངེས་པར་བྱུང༌། །ཞེས་སོགས་གསུངས་ཏེ། འཁོར་བའི་བྱ་བ་སྙིང་པོ་མེད་པར་གཟིགས་ཤིང་ཐར་པའི་ཡོན་ཏན་ལ་དགོངས་ནས་རབ་ཏུ་བྱུང་བ་འདོད་ཀྱང་ཕོ་བྲང་གི་ཕྱིར་གཤེགས་སུ་མ་སྟེར་བས། སྔོན་ཚེ་རྒྱ་མཚོ་བསྲུབས་པ་ལས་ཟླ་བ་བྱུང་བ་འདོད་པ་ལྟར་སྐྱེ་རྒ་ན་འཆི་སོགས་ཀྱི་སྐྱོན་གཟིགས་པས་འཁོར་བར་ངེས་པར་འབྱུང་བའི་ཐུགས་ཀྱིས་ཁྱིམ་གྱི་ཆུ་མཚོ་བསྲུབས་པ་ལས། ལྷ་རྣམས་ཀྱིས་གྲོགས་བགྱིས་ཏེ་རྔོག་ལྡན་ལ་ཆིབས་ནས་རྒྱལ་པོ་ཞེས་རྟ་རྨིག་ནས་བཏེག་སྟེ་སེར་སྐྱའི་ཡུལ་གྱི་ཁྱིམ་གྱི་ཆུ་གཏེར་ཆེན་པོ་ནས་ཤར་ཕྱོགས་སུ་འཐོན་ཏེ་འཁོར་བའི་ཉེས་པ་རབ་ཏུ་ཞི་བ་ཐར་པའི་ཡོན་ཏན་གྱི་མཁའ་ལ་འཕགས་ཏེ་དལ་གྱིས་རྒྱུ་བ་ཅན་སྔོན་མེད་སྨྲ་བའི་ཟླ་ཚེས་གསར་པ་དེ་ཉིད་མཆོད་རྟེན་རྣམ་དག་གི་དྲུང་དུ་བབ་སྟེ་རྟ་དང་ན་བཟའ་འདུན་པ་བཅས་ཕྱིར་བསློག་སྟེ་གསུངས་པ། འཆི་མེད་བྱང་ཆུབ་དམ་པ་མ་ཐོབ་པར། །ང་ནི་སེར་སྐྱའི་ཡུལ་དུ་མི་ལྡོག་གོ །ཞེས་སོ། །དེ་ནས་ཉིད་ཀྱི་དབུ་སྐྲ་ཉིད་ཀྱིས་བྲེགས་ནས་ལྷས་ཕུལ་བའི་ན་བཟའ་ངུར་སྨྲིག་གསོལ་ཏེ་རང་བྱུང་གིས་བསྙེན་པར་རྫོགས་པར་མཛད་པར་མཛད་པ་དེ་ལ་གསོལ་བ་འདེབས་པའོ། །

**བདུན་པ་དཀའ་བ་སྤྱད་པའི་མཛད་པ་ནི།**

དེ་ནས་རྒྱལ་པོའི་ཁབ་ཏུ་ལྷག་སྤྱོད་རིང་ཕུ་སོགས་ལས་ཅི་ཡང་མེད་པ་དང་སྲིད་རྩེའི་སྙོམས་འཇུག་གི་ཏིང་ངེ་འཛིན་མངོན་དུ་མཛད་པས་སློབ་དཔོན་བས་ལྷག་པར་གྱུར་ཏོ། །ཕྱི་རོལ་པའི་ལམ་འདིས་འཁོར་བ་ལས་ངེས་པར་མི་འབྱུང་ངོ་ཞེས་སུན་ཕྱུང་ནས་དེ་དག་གི་འཁོར་ལྔ་སྡེ་དང་འགྲོགས་ཏེ་བརྩོན་པས་བྱང་ཆུབ་སྒྲུབ་པར་དགོངས་ནས་ཆུ་ཀླུང་ནཻ་རཉྫ་ནའི་འགྲམ་དུ་བྱོན་ཏེ་ལོ་དྲུག་ཏུ་དཀའ་བ་སྤྱད་དེ་ལོ་དང་པོ་གཉིས་ལ་འབྲས་ཉག་མ་རེ་དང༌། བར་པ་གཉིས་ལ་ཏིལ་ཉག་མ་རེ་དང༌། ཐ་མ་གཉིས་ལ་ཆུ་ཐིགས་པ་རེ་གསོལ་ཏེ་མཁའ་ཁྱབ་ཀྱི་ཏིང་ངེ་འཛིན་ལ་སྙོམས་པར་ཞུགས་པའི་དཀའ་ཐུབ་ཀྱི་ཆོམ་པའི་རྐུན་པོ་རྣམས་ཀྱིས། བྱང་ཆུབ་སེམས་དཔའ་གང་གི་སྐུའི་མཚན་དཔེའི་མཛེས་པ་མ་ལུས་པ་ཕྲོགས་པ་སྟེ་ནག་པོ་རིང་པར་གྱུར་བས་དགེ་སྦྱོང་ནག་པོ་ཞེས་ཀྱང་གླེང་ངོ༌། །དེ་ལྟ་བུའི་ཚུལ་ལ་མ་བཟོད་པར་ལྷས་སྨྲེ་ངག་གསོལ་བ། མི་ཡི་དབང་པོ་ཤཱཀྱའི་སྲས་པོ་འདི། །བརྣག་པ་མ་རྫོགས་དོན་ཡང་མ་མཛད་ཅིང༌། །འཇིག་རྟེན་གསུམ་པོ་སྡུག་བསྔལ་མགོན་མེད་པར། །མཛད་ནས་མགོན་འདི་འགྲོང་བར་མི་འགྱུར་རམ། །ཞེས་སོ། །གཞན་ཡང་ཕྱོགས་བཅུའི་ཞིང་ནས་དེ་བཞིན་གཤེགས་པའི་ཚོགས་རྣམས་འདུས་ནས་སེ་གོལ་གྱི་སྒྲས་སློང་སྟེ། དཀའ་ཐུབ་ཆོས་ཀྱི་འཚང་མི་རྒྱ། །བདེ་བར་ལོངས་ལ་ཤཱཀྱའི་བུ། །ཞེས་དང༌། དོན་གྲུབ་དཀའ་ཐུབ་ལུས་ཅན་ལ། །ཕྱོགས་བཅུའི་རྒྱལ་བ་སྤྲིན་བཞིན་དུ། །འདུས་པས་ལོངས་སྤྱོད་དོན་གྱི་ཕྱིར། །ཟབ་གསལ་གཉིས་མེད་རབ་བསྟན་ནས། །ཞེས་པ་ལ་སོགས་པས་བདེ་བར་དབུགས་འབྱིན་པར་མཛད་པའི་བྱང་ཆུབ་སེམས་དཔའ་དེར་གསོལ་བ་འདེབས་པའོ། །

**བརྒྱད་པ་བྱང་ཆུབ་སྙིང་པོར་གཤེགས་པའི་མཛད་པ་ནི།**

དེ་ནས་དཀའ་ཐུབ་ལས་བཞེངས་ཏེ་རྡོ་རྗེ་ལྟ་བུའི་ཏིང་ངེ་འཛིན་གྱི་གནས་ཚོལ་དུ་གཤེགས་པའི་ལམ་དུ་ཞིང་པའི་བུ་མོ་ལེགས་སྐྱེས་མས་བ་མེན་ལྔ་བརྒྱའི་འོ་མ་སྐོལ་ཏེ་འོ་ཐུག་སྦྲང་རྩིའི་སྙིང་པོ་ཅན་བཀང་ནས། མི་ཡི་དབང་པོ་བློ་མཆོག་ལྡན་པ་དེའི། །དོན་རྣམས་ཐམས་ཅད་དེ་རིང་འགྲུབ་གྱུར་ཅིག །ཅེས་དྲངས་ཏེ་འཐུང་པའི་མོད་ལ་སྐུ་གསེར་གྱི་གཏན་པ་ཕྱིས་པ་ལྟར་མཚན་དཔེའི་དཔལ་རྒྱས་པར་འགྱུར་ཏོ། །ལྔ་སྡེས་གོའུ་ཏམ་དཀའ་ཐུབ་ལས་ཉམས་སོ་ཞེས་སྤངས་ནས་ཀ་ཤི་ཀའི་ཡུལ་དྲང་སྲོང་ལྷུང་བ་རི་དྭགས་ཀྱི་ནགས་སུ་སོང་ངོ༌། །དེ་ནས་བྱ་རྒོད་ཕུང་པོའི་རི་ལ་མངོན་པར་བྱང་ཆུབ་པར་དགོངས་པས་གཡོ་མེད་རྡོ་རྗེ་ལྟ་བུའི་ཏིང་ངེ་འཛིན་གྱི་མཐུ་སྟོབས་ཀུན་བཟོད་གཞན་གྱིས་ཐེག་པར་མ་གྱུར་ནས་རི་བྲག་ཐམས་ཅད་འོག་ཏུ་བསྙིལ་བ་ན་ཆོས་ཀྱི་གཡེའི་དགོན་པ་རྡོ་རྗེ་གདན་དུ་གཤེགས་པར་དགོངས་ནས་བྱོན་པའི་ལམ་དུ་རྩྭ་འཚོང་མཁན་བཀྲ་ཤིས་ལ། བཀྲ་ཤིས་ང་ལ་རྩྭ་ཞིག་མྱུར་དུ་བྱིན། །དེ་རིང་ང་ལ་རྩ་ཡིས་དོན་ཆེན་འགྱུར། །དཔུང་དང་བཅས་པའི་བདུད་རྣམས་བཅོམ་ནས་སུ། །བྱང་ཆུབ་དམ་པ་ཞི་བ་འཐོབ་པར་འགྱུར། །ཞེས་གསུངས་ནས། རྩྭ་ཀུ་ཤ་རྨ་བྱའི་མགྲིན་པ་ལྟ་བུའི་ཆུན་པོ་ཕུལ་བ་བཞེས་ཏེ་རྡོ་རྗེ་གདན་བྱང་ཆུབ་ཤིང་གི་དྲུང་དུ་རྩྭའི་གདན་ལ་བཞུགས་ནས། སྟན་འདིར་བདག་གི་ལུས་འདི་སྐམས་ཀྱང་རུང༌། །པགས་པ་རུས་པའི་ཚོགས་རྣམས་ཞིག་ཀྱང་རུང༌། །བསྐལ་མང་རྙེད་དཀའི་བྱང་ཆུབ་མ་ཐོབ་པར། །སྟན་འདི་ལས་ནི་ལུས་བསྐྱོད་མི་བྱའོ། །ཞེས་སོ། །དེ་ལྟ་བུའི་དམ་བཅའ་བརྟན་པོར་མཛད་པའི་བྱང་ཆུབ་སེམས་དཔའ་དེ་ལ་གསོལ་བ་འདེབས་པའོ། །

**དགུ་པ་བདུད་སྡེ་བཅོམ་པའི་མཛད་པ་ནི།**

དེ་ནས་ནམས་སྲོད་ཀྱི་དུས་ལ་མཛོད་སྤུ་ནས་བདུད་ཀྱི་སྡེ་འཇོམས་པ་ཞེས་བྱ་བའི་འོད་ཟེར་བཀྱེ་བས། བདུད་ཀྱི་སྡེ་ཐམས་ཅད་སྤ་བཀོང་བར་བྱས་ཏེ་བདུད་ཀྱི་རྒྱལ་པོའི་རྨི་ལམ་དུ་རྒྱལ་མཚན་ཆག་པ་སོགས་རྨི་ལྟས་ངན་པ་བརྒྱ་དང་རྩ་བརྒྱད་མཐོང་བས་རི་རབ་ཀྱི་རྩེ་ནས་བལྟས་པས། བྱང་ཆུབ་སེམས་དཔའ་སངས་རྒྱས་པར་ཤེས་ཏེ་དེའི་མོད་ལ་རྡོ་རྗེ་གདན་དུ་འོངས་ནས་སྨྲས་པ། ཁྱོད་འདིར་ཅིའི་ཕྱིར་འདུག་ཅེས་དྲི་བས། མངོན་པར་སངས་རྒྱས་པའི་ཕྱིར་རོ་ཞེས་གསུངས་པས། ཁྱོད་སངས་རྒྱས་པའི་དུས་ལ་མ་བབ་ཅེས་བརྗོད་དོ། །ངས་བསྐལ་པ་གྲངས་མེད་པའི་ཚོགས་རྫོགས་ཟིན་ནས་སངས་རྒྱས་པའི་དུས་ལ་བབ་ཅིང༌། །ཁྱོད་གཏན་པ་མེད་པའི་མཆོད་སྦྱིན་གཅིག་བྱས་པས་ཀྱང་བདུད་ཀྱི་རྒྱལ་པོར་གྱུར་པ་ལ་ལྟོས་ཤིག་ཅེས་གསུངས་པས། བདུད་ཀྱིས་སྨྲས་པ། ངས་ནི་འདི་ན་མཆོད་སྦྱིན་གཏན་པ་མེད། །བྱས་པ་ལ་ནི་ཁྱོད་ཉིད་བདག་གི་དཔང༌། །ཁྱོད་ལ་འདི་ནང་དཔང་འགའ་ཡོད་མིན་པས། །སྨྲས་ཀྱང་དབང་མེད་དེ་ནི་ཡེ་ཕམ་ཡིན། །ཞེས་བརྗོད་པས། བྱང་ཆུབ་སེམས་དཔས་བསོད་ནམས་བརྒྱ་ལས་གྲུབ་པའི་ཕྱག་གཡས་པ་ས་ལ་བརྡབ་སྟེ། ས་འདི་འགྲོ་བ་ཀུན་གྱི་གནས་ཡིན་ཏེ། །རྒྱུ་དང་མི་རྒྱུ་སྙོམས་ཤིང་རིས་མིད་ན། །འདི་ནི་བདག་གི་དཔང་སྟེ་བདག་བརྫུན་མེད། །ས་ཁྱོད་དེ་རིང་བདག་གི་དཔང་པོར་མཛོད། །ཅེས་གསུངས་པའི་མོད་ལ་སའི་ལྷ་མོ་བརྟན་མ་ས་གསེབ་ནས་འཐོན་ཏེ། རིགས་ཀྱི་བུ་འདིས་ཚོགས་དུ་མ་རྫོགས་པས་སངས་རྒྱ་བར་རིགས་ཏེ་ངས་སའི་དཀྱིལ་འཁོར་འདིའི་རྡུལ་ཕྲན་རེ་རེ་ནས་བགྲང་བར་ནུས་ཀྱི་འདིས་ཚོགས་གསོག་པ་ལ་ནི་བགྲང་བར་མི་ནུས་སོ་ཞེས་བརྗོད་པས་སར་ཐིམ་མོ། །དེའི་ཚེ་ས་འདི་དཔང་པོར་བཞག་པས་བདུད་སྐྱེངས་ཏེ་རང་གནས་སུ་སོང་ནས་བདུད་དམག་བྱེ་བ་ཁྲག་ཁྲིག་དྲངས་ཏེ་སྨྲས་པ། ཕྱོགས་རྣམས་ཀུན་ནས་རི་ཡི་ཕྲེང་བ་དང༌། །མཁའ་ལ་བྲག་དང་མཚོན་གྱི་ཆར་པ་དང༌། །རྡོ་རྗེ་འབར་བར་མངོན་པར་ཕབ་པ་ཡིས། །ཤཱཀྱའི་བུ་དེ་ཐལ་བར་བརླག་པར་བྱ། །ཞེས་འཇིགས་འཇིགས་སུ་སྨྲས་ཏེ་མཚོན་ཆའི་ཆར་ཕབ་པས། བྱང་ཆུབ་སེམས་དཔས་བྱམས་པའི་ཏིང་ངེ་འཛིན་ལ་མཉམ་པར་བཞག་པས་མཚོན་ཆའི་ཚོགས་རྣམས་མེ་ཏོག་གི་ཆར་དང༌། མི་སྙན་པའི་སྒྲ་རྣམས་སྙན་པའི་གླུ་དབྱངས་སུ་གྱུར་ནས་ནི། བདུད་སྡེ་མི་བཟད་ཁྲོས་པའི་དཔུང་ཚོགས་བཅོམ་པར་མཛད་པའི་ཚེ། ནམ་མཁའ་ནས་ལྷས་བསྟོད་པ། བྱམས་པའི་སྟོབས་ཀྱིས་བདུད་ཀྱི་སྒྱུ་བཏུལ་ཏེ། །མཚོན་ཆ་འཕངས་པ་མེ་ཏོག་ཉིད་དུ་གྱུར། །ཅེས་དང༌། ཤཱཀྱའི་རྒྱལ་པོས་རྟེན་ཅིང་འབྲེལ་འབྱུང་ཆོས། །རང་གི་ངོ་བོ་མེད་པར་མཐོང་ནས་ནི། །ནམ་མཁའ་ལྟ་བུའི་སེམས་དང་རབ་ལྡན་པས། །གཡོན་ཅན་དཔུང་བཅས་ཚོགས་ཀྱིས་བརྫི་བ་མེད། །ཅེས་བསྟོད་དོ། །ཡང་བདུད་ཀྱི་བུ་མོ་རྣམས་ཀྱིས་བསླུ་བར་བྱས་ཀྱང་མི་སྡུག་པའི་མཚན་མ་དགུས་བརྒྱན་པར་སྤྲུལ་ནས་འདོད་པའི་དབང་ཕྱུག་མྱ་ངན་གྱི་ཁང་བུར་བཞུགས་སོ། །དེའི་ཚེ་ལྷ་དང་བཅས་པའི་འཇིག་རྟེན་ཀུན་གྱིས་བདུད་སྡིག་ཅན་ལ་རྣམ་པ་དུ་མས་སྨད་ཅིང༌། བྱང་ཆུབ་སེམས་དཔའ་ལ་བདུད་སྡེའི་དཔུང་དང་བཅས་པའི་གཡུལ་ངོ་ལས་རྣམ་པར་རྒྱལ་བས་ན་རྒྱལ་བ་ཞེས་བྱ་བའི་སྒྲ་གཡེར་པོ་ཆེ་གྲགས་ཏེ་ལྷ་དང་བཅས་པའི་འཇིག་རྟེན་ཡོངས་ཀྱིས་བསྔགས་པའི་མེ་ཏོག་མངོན་པར་འཐོར་བ་དེ་ལ་གསོལ་བ་འདེབས་པའོ། །

**བཅུ་པ་མངོན་པར་སངས་རྒྱས་པའི་མཛད་པ་ནི།**

དེ་ནས་དཔྱིད་ཟླ་ཐ་ཆུང་གི་ཉའི་ནམ་དགུང་ལ་བྱང་ཆུབ་སེམས་དཔས་བསྐལ་མང་གོང་ནས་འབད་པ་དོན་ཡོད་པར་བྱ་བའི་ཕྱིར་བསམ་གཏན་བཞི་པའི་གྲུ་གཟིངས་བཅས་ཏེ་རྡོ་རྗེ་ལྟ་བུའི་ཏིང་ངེ་འཛིན་ལ་མཉམ་པར་བཞག་པས། ཐུན་ཐ་མར་ཐོ་རངས་ཀྱི་རྒྱལ་རྔ་བརྡུང་དུ་ཉེ་བ་ན་ཟད་པ་ཤེས་པ་དང་མི་སྐྱེ་བ་ཤེས་པའི་ཡེ་ཤེས་བརྙེས་པས་ས་རྣམ་དྲུག་ཏུ་གཡོས་པའི་ཚེ། ལྷས་བསྟོད་པ། སྐྱེས་བུ་སེངྒེ་དེ་ཡིས་བདུད་བཏུལ་ཏེ། །རྒྱལ་བའི་བསམ་གཏན་མངོན་དུ་མཛད་ནས་ནི། །སྟོབས་བཅུ་རིག་པར་གསུམ་པོ་བརྙེས་གྱུར་ཚེ། །ཕྱོགས་བཅུའི་ཞིང་རྣམས་ཐམས་ཅད་གཡོས་པར་གྱུར། །ཞེས་སོ། །དེ་ལྟ་བུའི་བྱང་ཆུབ་མཛད་པའི་གྲུ་གཟིངས་ཀྱིས་འཁོར་བའི་རྒྱ་མཚོ་གཏིང་མཐའ་མུར་ཐུག་པ་མེད་པ་འདི་ལས་བརྒལ་ཏེ་རང་དོན་དུ་རྣམ་པ་ཐམས་ཅད་མཁྱེན་པའི་གྲོང་ཁྱེར་རིན་ཆེན་གླིང་དུ་སོན་ཏེ་སྐུ་བཞིའི་གོ་འཕངས་མངོན་དུ་མཛད་ལ། གཞན་དོན་དུ་འཁོར་བ་ཇི་སྲིད་ཀྱི་བར་འགྲོ་བ་སེམས་ཅན་རྣམས་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ལས་སྒྲོལ་བའི་དེད་དཔོན་མཆོག་ཏུ་མཛད་པ་དེར་གསོལ་བ་འདེབས་པའོ། །མངོན་པར་སངས་རྒྱས་པའི་ཚུལ་དེ་ཡང་ཐེག་དམན་པ་ལྟར་ན་སོ་སོའི་སྐྱེ་བོ་སྲིད་པ་ཐ་མ་པ་དབང་པོ་རྣོན་པོ་ཞིག་འཚང་རྒྱ་བར་འདོད་དེ། མཛོད་ལས། འཕགས་པ་མིན་ཡང་ཕ་མ་དང༌། །ནད་པ་དང་ནི་ཆོས་སྨྲ་དང༌། །སྐྱེ་མཐའི་བྱང་ཆུབ་སེམས་དཔའ་ལ། །ཡོན་ནི་གཞལ་དུ་མེད་པར་གསུངས། །ཞེས་སོ། །དེ་ཡང་ཚོགས་ལམ་གྱི་རྟེན་ལ་གྲངས་མེད་གསུམ་གྱི་ཚོགས་རྫོགས་ཏེ་རྡོ་རྗེ་གདན་དུ་སྟན་ཐོག་གཅིག་ལ་ལམ་ལྔ་མངོན་དུ་མཛད་པར་འདོད་དེ། དེ་ཉིད་ལས། སྟོན་དང་བསེ་རུའི་བྱང་ཆུབ་པ། །བསམ་གཏན་མཐའ་རྟེན་གཅིག་ལ་ཀུན། །ཞེས་སོ། །ཐེག་ཆེན་པ་ཁ་ཅིག་གིས་ཐོག་མར་སེམས་བསྐྱེད་བར་དུ་ཚོགས་བསགས་མཐར་གཙང་མའི་འོག་མིན་དུ་ཐོག་མར་སངས་རྒྱས་ནས། ཕྱིས་འཛམ་བུ་གླིང་དུ་སངས་རྒྱས་པའི་ཚུལ་བསྟན་པར་འདོད་དེ། ལང་གཤེགས་ལས། འདོད་པའི་ཁམས་དང་གཟུགས་མེད་དུ། །སངས་རྒྱས་མངོན་པར་འཚང་མི་རྒྱ། །གཟུགས་ཀྱི་ཁམས་ཀྱི་འོག་མིན་དུ། །འདོད་ཆགས་བྲལ་ཁྱོད་དེར་འཚང་རྒྱ། །ཞེས་སོ། །ཡང་ཁ་ཅག་གིས་དཀའ་བ་སྤྱད་པའི་ཚེ་རྣམ་སྨིན་གྱི་ལུས་ཆུ་ཀླུང་དེ་ཉིད་དུ་བཞུགས་བཞིན་དུ་ཡེ་ཤེས་ཀྱི་ལུས་འོག་མིན་དུ་གཤེགས་ཏེ་རྒྱལ་བ་རྣམས་ཀྱིས་འོད་ཟེར་ཆེན་པོས་དབང་བསྐུར་ཏེ་མངོན་པར་རྫོགས་པར་སངས་རྒྱས་སླར་སྐུ་དེ་ཉིད་ལ་བཞུགས་ནས་འཚང་རྒྱ་བའི་བསྟན་པར་འདོད་དེ། སྔ་མ་ལས། སྔ་མ་ལས། གཙང་མའི་གནས་དག་སྤངས་པ་ཡི། །འོག་མིན་སྟུག་པོ་ཉམས་དགའ་བར། །ཡང་དག་སངས་རྒྱས་དེར་སངས་རྒྱས། །སྤྲུལ་པ་པོ་གཅིག་འདིར་སངས་རྒྱས། །ཞེས་སོ། །གང་ལྟར་ཡང་ཚུལ་དེ་དག་གདུལ་བྱ་དྲང་བའི་དོན་དུ་གསུངས་པ་ཡིན་གྱི། ངེས་པའི་དོན་ནི་བསྐལ་པ་བསམ་གྱིས་མི་ཁྱབ་པའི་གོང་རོལ་ནས་བདག་ཅག་གི་སྟོན་པ་འདི་སངས་རྒྱས་ཟིན་ནས། གདུལ་བྱ་དྲང་བའི་ཕྱིར་ཡང་ཡང་སེམས་བསྐྱེད་པ་དང་ཚོགས་བསགས་པ་དང་མཛད་པ་བཅུ་གཉིས་ཀྱི་ཚུལ་བསམ་གྱིས་མི་ཁྱབ་པར་བསྐལ་པ་འདིའི་བར་དུ་བསྟན་ཅིང༌། །ད་དུང་ཡང་སོ་སོའི་སྐྱེ་བོ་སེམས་བསྐྱེད་པ་ནས་བཟུང་སངས་རྒྱས་པའི་ཚུལ་འཁོར་བ་མ་སྟོང་གི་བར་དུ་བསམ་གྱིས་མི་ཁྱབ་པར་སྟོན་པ་མཛད་དེ། ཡབ་སྲས་མཇལ་བའི་མདོ་ལས། །དཔའ་བོ་ཆེན་པོ་ཐབས་མཁས་དེ། །སེམས་ཅན་ཡོངས་སུ་སྨིན་པའི་ཕྱིར། །བྱེ་བ་ཕྲག་བརྒྱར་རྒྱལ་བ་ཉིད། །སངས་རྒྱས་ཉིད་དུ་བསྟན་གྱུར་ཀྱང༌། །ད་དུང་ཡིན་ནི་འདྲེན་པ་ཁྱོད། །སངས་རྒྱས་མང་པོར་བསྟན་པར་མཛད། །ཅེས་སོ། །

**བཅུ་གཅིག་པ་ཆོས་ཀྱི་འཁོར་ལོ་བསྐོར་བའི་མཛད་པ་ནི།**

སངས་རྒྱས་ནས་ཞག་བདུན་ཕྲག་བདུན་ཆོས་མི་གསུང་བར་བཞུགས་པ་ལས། བདུན་ཕྲག་དང་པོ་ལ་སྐྱིལ་ཀྲུང་མ་བཤིག་པར་བྱང་ཆུབ་ཀྱི་བདེ་བ་བརྙེས་ཏེ་བཞུགས། གཉིས་པ་བྱང་ཆུབ་ཀྱི་ཤིང་ལ་གཟིགས། །གསུམ་པ་ལ་འཛམ་གླིང་ཉེ་བར་འཆག །བཞི་པ་ལ་སྟོང་གསུམ་རིང་དུ་འཆག །ལྔ་པ་ལ་ཀླུའི་རྒྱལ་པོ་བཏང་བཟུང་གི་གནས་སུ་གཤེགས། །དྲུག་པ་ལ་ཤིང་ནྱ་གྲོ་དྷའི་དྲུང་དུ་ཀུན་ཏུ་རྒྱུ་བཏུལ། བདུན་པ་ལ་ཤིང་སྒྲོལ་རྒྱུའི་ཚལ་དུ་ཚོང་དཔོན་ག་གོན་དང་བཟང་པོ་གཉིས་ཀྱིས་བསོད་སྙོམས་ཕུལ་བ་ན། རྒྱལ་ཆེན་བཞིས་རྡོའི་ལྷུང་བཟེད་ཕུལ་བ་བཞེས་ཏེ། ལྷ་ཡི་བཀྲ་ཤིས་དོན་གྲུབ་ཅིང༌། །ཕྱོགས་རྣམས་བཀྲ་ཤིས་བྱེད་པ་དེས། །ཁྱེད་ལ་བདེ་ལེགས་མཛད་པར་འགྱུར། །ཞེས་པ་ལ་སོགས་པ་ཤིས་བརྗོད་ཀྱི་མདོ་གསུངས། དེ་ནས་ཆོས་མི་གསུང་བར་བཞུགས་པར་དམ་བཅས་ཏེ། ཟབ་ཞི་སྤྲོས་བྲལ་འོད་གསལ་འདུས་མ་བྱས། །བདུད་རྩི་ལྟ་བུའི་ཆོས་ཤིག་བདག་གིས་བརྙེས། །སུ་ལ་བསྟན་ཀྱང་གོ་བར་མི་འགྱུར་བས། །མི་སྨྲ་ནགས་འདབ་ཉིད་དུ་གནས་པར་བྱ། །ཞེས་དགོངས་པའི་མོད་ལ། སྔོན་གྱི་སྨོན་ལམ་གྱི་དབང་ལས་སྟོང་གསུམ་གྱི་བདག་པོ་ཚངས་པས་རིག་ནས་དེར་འོངས་ཏེ་ཞུས་པ། ཡེ་ཤེས་ཆེན་པོ་མཆོག་གི་དཀྱིལ་འཁོར་བསྒྲུབས་ནས་ནི། །ཕྱོགས་བཅུ་ཀུན་ཏུ་འོད་ཟེར་རྣམ་པར་བཀྱེ་མཛད་དེ། །ཡེ་ཤེས་ཟེར་གྱིས་བློ་ཡི་པདྨོ་ཁ་འབྱེད་པ། །སྨྲ་བའི་ཉི་མ་དེ་རིང་ཅི་སླད་བཏང་སྙོམས་བཞུགས། །དམ་པ་ཆོས་ཀྱི་རྔ་བོ་ཆེ་ནི་བརྡུང་དུ་གསོལ། །དམ་པ་ཆོས་ཀྱི་དུང་པོ་ཆེ་ནི་འབུད་དུ་གསོལ། །དམ་པ་ཆོས་ཀྱི་སྡོང་བུ་སྒྲེང་བར་མཛད་དུ་གསོལ། །དམ་པ་ཆོས་ཀྱི་སྒྲོན་མེ་འབར་བར་མཛད་དུ་གསོལ། །ཞེས་བསྐུལ་བས་ཅང་མ་གསུངས། དེ་ནས་ཚངས་པས་བརྒྱ་བྱིན་ཡང་གྲོགས་སུ་སྦྲན་ཏེ་འོངས་ནས་བརྒྱ་བྱིན་གསོལ་པ། ཟླ་བ་ཉ་བ་གཟའ་ལས་ཐར་བ་ལྟར། །ཐུབ་པ་ཁྱོད་ཀྱི་ཐུགས་ནི་རྣམ་པར་གྲོལ། །གཡུལ་ལས་རྣམ་པར་རྒྱལ་བ་བཞེངས་སུ་གསོལ། །འཇིག་རྟེན་མུན་པར་ཤེས་རབ་འོད་འབྱུང་གསོལ། །ཞེས་པ་དང༌། སྐྱེ་བོ་འདི་ཀུན་ཚངས་ལ་དད་པ་སྟེ། དེ་ཡིས་གསོལ་བ་བཏབ་ན་འཁོར་ལོ་བསྐོར། །ཞེས་དགོངས་པའི་མོད་ལ། ཡང་ཚངས་པས། མ་གཱ་དྷ་ཡི་ཡུལ་འདིར་སྔོན་ཆད་ཆོས། །མ་དག་དྲི་མ་རྗེས་སུ་འབྲེལ་པ་འབྱུང༌། །བདུད་རྩི་སྒོ་མོ་དབྱེ་བར་མཛོད་ཅིག་ཆོས། །རྡུལ་བྲལ་དྲི་མ་མེད་པར་བཤད་དུ་གསོལ། །ཞེས་ཞུས་པས། བཀའ་བསྩལ་པ། ཚངས་པ་དེ་ཡི་ཐ་བ་ཀུན། །བཅོམ་ནས་ཚེགས་ཆེན་གྱིས་རྟོགས་པའི། །ཆོས་འདི་སྲིད་པའི་འདོད་ཆགས་ཀྱིས། །དཀྲིས་པས་བདེ་བླག་རྟོགས་མ་ཡིན། །ཞེས་སོ། །ཡང་ཚངས་པས། ཀུན་ཏུ་འཚལ་བར་འགྱུར་བ་མཆིས་ལགས་ཀྱི། ཐུབ་པ་ཆེན་པོས་ཆོས་ནི་བསྟན་དུ་གསོལ། །ཞེས་ཞུས་པའི་ཚེ། ཚངས་པ་མ་གཱ་དྷ་ཡི་སེམས་ཅན་གང༌། །རྣ་བ་ལྡན་ཞིང་དད་དང་ལྡན་གྱུར་ནས། །མི་ཚེ་འདུ་བྱེད་རྟག་ཏུ་ཆོས་ཉན་ན། །དེ་དག་ལ་ནི་བདུད་རྩིའི་སྒོ་དབྱེའོ། །ཞེས་གནང་བ་སྦྱིན་པས། དེའི་མོད་ལ་འོག་མིན་གྱི་བར་དུ་ཐོས་ནས་ལྷ་རྣམས་དེར་ལྷགས་སོ། །དེ་ནས་ལྷ་རྣམས་ཀྱིས་ཆོས་ཀྱི་འཁོར་ལོ་གང་དུ་བསྐོར་ཞེས་ཞུས་པས། ཝཱ་རཱ་ཎ་སིར་རོ། །དེར་ནི་སའི་ཕྱོགས་ཡངས་པ་མེད་པས་སོ་ཞེས་ཞུས་པས། ཝཱ་རཱ་ཎ་སི་དམ་པ་དེ་ནི་སྔོན་གྱི་དྲང་སྲོང་རྣམས་ཀྱི་གནས། །དེ་ཕྱིར་དྲང་སྲོང་ཞེས་བྱའི་གནས་མཆོག་དམ་པ་དེར་ནི་ཆོས་འཁོར་བསྐོར། །ཞེས་བཀའ་བསྩལ་ནས་གཤེགས་པའི་ལམ་དུ་ཀུན་ཏུ་རྒྱུ་དག་གིས་གོའུ་ཏ་མ་གང་དུ་འགྲོ་ཟེར་དྲིས་པ་ན། ཝཱ་རཱ་ཎ་སིར་རོ། །དེར་ཅི་ཕྱིར་འགྲོ་ཟེར་བས། ལོང་བ་ལྟ་བུའི་སེམས་ཅན་ལ། །ཆོས་ཀྱི་སྒྲོན་མེ་འབར་དུ་འགྲོ། །འོན་པ་ལྟ་བུའི་སེམས་ཅན་ལ། །ཆོས་ཀྱི་རྔ་ཆེན་བརྡུང་དུ་འགྲོ། །ཞེས་སོགས་གསུངས་པས། ཁྱོད་སུ་ལས་རབ་ཏུ་བྱུང་ཞེས་དྲིས་པས། ང་ལ་སློབ་དཔོན་སུ་ཡང་མེད། །ང་ནི་ཉོན་མོངས་དགྲ་ལས་རྒྱལ། །ང་ནི་གཅིག་པུར་རྫོགས་སངས་རྒྱས། །བསིལ་གྱུར་ཟག་པ་ཟད་པ་ཐོབ། །ཅེས་གསུངས་སོ། །དེའི་ཚེ་ལྔ་སྡེས་ཐོས་ནས་གོའུ་ཏམ་མང་དུ་ཟ་བ་སྤོང་བ་ལས་ཉམས་འདི་འོང་གིས། སུས་ཀྱང་སུ་བར་མི་བྱ། ལྡང་བར་མི་བྱ་སོགས་ཀྱིས་ཁྲིམས་བཅས་སོ། །དེར་བྱོན་པ་དང་དེ་བཞིན་གཤེགས་པའི་སྐུ་ཡི་གཟི་བརྗིད་མ་བཟོད་པར་ཁྲིམས་དྲལ་ཏེ་སྟན་ལས་ལངས་ཏེ་ལ་ལས་བསུ་བར་བྱས། ལ་ལས་གདན་བཏིང་ལེགས་པར་བྱོན་ཏམ། ཚེ་དང་ལྡན་པ་ཁྱོད་སྔར་བས་གཟི་བརྗིད་ལྷག་པར་ཆེ་ཡེ་ཤེས་མཐོང་བའི་ཁྱད་པར་མངོན་དུ་མཛད་དམ་ཞེས་གསོལ་བས། ཁྱེད་དེ་བཞིན་གཤེགས་པ་ལ་ཚེ་དང་ལྡན་པ་མ་ཟེར་ཅིག །ཡུན་རིང་པོར་མི་བདེ་བར་གྱུར་ཏ་རེ། ངས་བདུད་རྩི་ཐོབ་བོ། །སངས་རྒྱས་སོ་ཞེས་བཀའ་བསྩལ་བས། འགྱོད་པས་ཞབས་ལ་བཏུད་ནས་ཕྱག་འཚལ་བས་ཉེས་པ་སོར་ཆུད་དེ་ལྔ་སྡེ་དང་བཅས་པ་དྲང་སྲོང་ལྷུང་བ་རི་དྭགས་ཀྱི་ནགས་སུ་གཤེགས་ཏེ། དེར་རིན་པོ་ཆེའི་ཁྲི་སྟོང་བྱུང་བས་དང་པོ་གསུམ་ལ་བསྐོར་བ་མཛད་ནས་བཞི་པ་ལ་བཞུགས་པས་གཞན་རྣམས་མི་སྣང་བར་གྱུར་ཏོ། །དེ་ནས་ཚངས་པས་གསེར་གྱི་འཁོར་ལོ་རྩིབས་སྟོང་དང་ལྡན་པ་འབུལ་བའི་མོད་ལ་རི་དྭགས་རུ་རུ་གསེར་གྱི་མདོག་ཅན་ཟུང་ནགས་ནས་འཐོན་ཏེ་མིག་མི་འཛུམ་པར་འཁོར་ལོ་ལ་བལྟ་ཞིང་འཁོད་དོ། །དེ་ནས་ཚངས་པ་བཞིས་གསོལ་བ་བཏབ་པའི་ངོར་དབྱར་འབྲིང་ཆུ་སྟོད་ཟླ་བའི་ཚེ་བཞིར་ཝཱ་རཱ་ཎ་སིའི་གནས་མཆོག་དེར་འདུས་པ་དང་པོའི་འཁོར་རྟ་ཐུལ་གླང་པ་མིང་ཅན་བཟང་ལྡན་ཀུན་ཤེས་ཀཽ་ཌཱི་ན་སྟེ་ལྔ་སྡེ་བཟང་པོ་དང་ལྷ་བརྒྱད་ཁྲི་དང་བཅས་པ་ལ་བཀའ་དང་པོ་བདེན་པ་བཞི་ཡི་ཆོས་ཀྱི་འཁོར་ལོ་དུས་དགུང་ལོ་སུམ་ཅུ་སོ་དྲུག་ནས་བཞི་བཅུ་ཞེ་གཉིས་ཀྱི་བར་དུ་བསྐོར་བས་ལྔ་སྡེ་ལ་སོགས་པ་བདེན་དོན་མངོན་པར་རྟོགས་ནས་ཕལ་ཆེར་དགྲ་བཅོམ་པའི་འབྲས་བུ་ཐོབ་བོ། །གཞན་ཡང་གནས་བྱ་རྒོད་ཕུང་པོ་དང་ལྷོ་ཕྱོགས་དཔལ་ལྡན་འབྲས་སྤུངས་མ་ངེས་པའི་གནས་ཐམས་ཅད་དུ་ཡང་བཀའ་བར་པ་ཕར་ཕྱིན་ཐེག་པ་མཚན་ཉིད་མེད་པའི་ཆོས་ཀྱི་འཁོར་ལོ་བྱང་ཆུབ་སེམས་པའི་ཚོགས་དང་ཉན་ཐོས་ཆེན་པོ་རྣམས་ལ་དུས་དགུང་ལོ་བཞི་བཅུ་ཞེ་གསུམ་ནས་བདུན་ཅུ་དོན་གཉིས་ཀྱི་བར་དུ་བསྐོར་བས་ཕལ་ཆེར་མི་སྐྱེ་བའི་ཆོས་ལ་བཟོད་པ་ཐོབ་པ་དང༌། བཀའ་ཐ་མ་གསང་སྔགས་རྡོ་རྗེ་ཐེག་པ་ངེས་པ་རྣམ་པར་གྲོལ་བའི་འཁོར་ལོ་ལྷ་དང་ཀླུ་དང་བྱང་ཆུབ་སེམས་དཔའ་ཆེན་པོ་རྣམས་ལ་དུས་དགུང་ལོ་བདུན་ཅུ་དོན་གསུམ་ནས་བརྒྱད་ཅུ་གྱ་གཉིས་ཀྱིས་བར་དུ་བསྐོར་བས་ཕལ་ཆེར་མཆོག་གྲུབ་པར་མཛད་དོ། །དེ་ཡང་གདུལ་བྱའི་བློ་ལ་ལྟོས་ནས་རིམ་གྱིས་པའི་ལས་ཅན་རྣམས་ལ་ཆོས་འཁོར་རིམ་པ་གསུམ་རིམ་གྱིས་གསུངས་པ་ལྟར་སྣང་སྟེ། མདོ་སྡེ་བདུན་བརྒྱ་པ་ལས། ཐུབ་པས་ཆོས་ཀྱི་ཕུང་པོ་རྣམས། །སེམས་ཅན་དོན་དུ་རབ་གསུངས་པ། །གནས་དང་དུས་སོགས་རིམ་གྱིས་ནི། །ཚངས་པའི་དབྱངས་ཀྱིས་བཀའ་བསྩལ་ཏོ། །ཞེས་སོ། །ཡང་ཅིག་ཅར་བའི་ལས་ཅན་རྣམས་ལ་འཁོར་ལ་གསུམ་དུས་གཅིག་ཏུ་གསུངས་པ་ལྟར་སྣང་སྟེ། ཏིང་འཛིན་རྒྱལ་པོ་ལས། འཇིག་རྟེན་ཕན་པ་ཁྱོད་ཀྱི་གསུང་གཅིག་ལས། །མོས་པ་ཐ་དད་བཞིན་དུ་སྒྲ་བྱུང་སྟེ། །རྒྱལ་བས་བདག་ལ་བསྟན་སྙམ་སོ་སོར་སེམས། །གང་གི་སླད་དུ་ཁྱོད་ཀྱིས་འཛུམ་མཛད་སྟོན། །ཅེས་སོ། །དེ་ལྟར་དབང་པོ་ཐ་མ་ལ་ཉན་རང་གི་ཐེག་པ་དང༌། དབང་འབྲིང་ལ་ཕར་ཕྱིན་ཐེག་པ་དང༌། དབང་རབ་ལ་གསང་དབང་སྔགས་ཀྱི་ཐེག་པ་སྟེ་ཐེག་གསུམ་དམ་པའི་ཆོས་ཀྱི་འཁོར་ལོ་མ་ལུས་ཤིང་ལུས་པ་མེད་པའི་སྒྲོན་མ་གདུལ་བྱའི་བློ་དང་འཚམས་པར་ཅི་དང་ཅི་དགའ་བར་སྦར་བར་མཛད་དེ་གདུལ་བྱ་རིས་ཅན་གསུམ་ཐེག་པ་གསུམ་པོ་རང་རང་གི་ལམ་དང་འབྲས་བུ་ལ་འགོད་པར་མཛད་པའི་སྟོན་པ་རྫོགས་པའི་སངས་རྒྱས་དེ་ལ་གསོལ་བ་འདེབས་པའོ། །

**བཅུ་གཉིས་པ་མྱ་ངན་ལས་འདས་པའི་མཛད་པ་ནི།**

བྱེ་བྲག་བཤད་མཛོད་ལས། ཆོས་འཁོར་གནས་དང་ཡངས་པ་ཅན། །ས་དཀར་ཅན་དང་ལྷ་ཡི་གནས། །འབྲོག་གནས་དང་ནི་མཆོད་རྟེན་རི། །འོད་མའི་ཚལ་དང་སྒྲར་བཅས་དང༌། །བྱིས་པ་གསོད་དང་ཀཽ་ཤམྦྷི། །སེར་སྐྱའི་གནས་ཀྱི་གྲོང་ཁྱེར་ཏེ། །འདི་རྣམས་སུ་ནི་ཐུབ་པ་ཡི། །སྐྱེས་མཆོག་དེ་ཡིས་ལོ་རེར་བཞུགས། །འབར་བའི་ཕུག་གི་གནས་སུ་གཉིས། །སྨན་གྱི་ནགས་སུ་ལོ་གསུམ་དང༌། །རྒྱལ་པོའི་ཁབ་ཀྱི་གྲོང་དུ་ལྔ། །དཀའ་བ་སྤྱད་པར་ལོག་དྲུག་དང༌། །མཉན་དུ་ཡོད་པར་ཉི་ཤུ་བཞི། །ཉི་ཤུ་རྩ་དགུ་ཁབ་ཏུ་གནས། །དེ་ལྟར་རྒྱལ་བ་བརྒྱད་ཅུ་ལ། །ཐུབ་དབང་དམ་པ་མྱ་ངན་འདས། །ཞེས་པ་ལྟར། དགུང་ལོ་བརྒྱད་ཅུའམ་ལོ་གསུམ་གསུམ་ལ་ཟླ་བཤོལ་རེ་བྱུང་བ་བརྩིས་ནས་བརྒྱད་ཅུ་རྩ་གཉིས་བཞེས་པའི་ཚེ། །ཀུན་དགའ་བོ་ལ་བཀའ་བསྩལ་པ། །དེ་བཞིན་གཤེགས་པ་རྣམས་རྫུ་འཕྲུལ་གྱི་རྐང་པ་བཞི་ལ་བརྟེན་ནས་འདོད་ན་བསྐལ་པའམ་བསྐལ་པ་ལས་ལྷག་པར་བཞུགས་པར་མཆིས་སོ་ཞེས་ལན་གསུམ་དུ་གསུངས་ཀྱང༌། །ཀུན་དགའ་བོའི་རྣ་བར་བདུད་ཀྱིས་འགེབས་ཏེ་མ་ཐོས་པར་ཅང་མ་ཞུས་པས། །དེ་ནས་བདུད་ཀྱིས་ཞུས་པ་རྒྱལ་བ་རྣམས་སེམས་ཅན་གྱི་བློ་དང་མཐུན་པར་མཛད་དམ་མི་མཛད་མཛད་ན་བདག་ཅག་གི་བློ་དང་མཐུན་པར་མྱ་ངན་ལས་འདའ་བར་མཛད་དུ་གསོལ། །ཞེས་ཞུས་པས། ཟླ་བ་གསུམ་ནས་འདའ་བར་ཞལ་གྱིས་བཞེས་པས། དེའི་ཚེ་ས་གཡོས་པ་དང༌། སྐར་མདའ་ལྷུང་བ་སོགས་མྱ་ངན་ལས་འདས་པའི་རྒྱུ་བསྟན་པས། དགེ་བསྙེན་ཙུནྡས་མྱ་ངན་ལས་མི་འདའ་བར་གསོལ་བ་བཏབ་པའི་ངོར་ཟླ་བ་གཉིས་བསྲིང་བར་ཞལ་གྱིས་བཞེས། དེས་འགྲོ་བ་སེམས་ཅན་ཀུན་ལ་ཕན་པ་དང་བདེ་བ་མ་ལུས་པར་འབྱུང་བའི་སྒོ་གཅིག་པུར་གྱུར་པ་རྒྱལ་བའི་བསྟན་པ་རིན་པོ་ཆེའི་སྒྲོམ་དུ་བཅའ་བ་འདི་ནི་དབྱར་ཀའི་མཚོ་ལྟར་མ་ཉམས་པར་སློབ་མའི་ཚོགས་རྣམས་ཀྱིས་ཟིན་ནུས་པར་དགོངས་ནས། བསྟན་པ་འཁོར་རྣམ་བཞི་དང་བཅས་པ་འོད་སྲུང་ལ་གཏད་དེ་དཔྱིད་ཟླ་ཐ་ཆུང་གི་ས་གའི་ཉ་བར་གྲོང་ཁྱེར་རྩ་ཅན་གྱི་སཱ་ལའི་ཚལ་དུ་གདུལ་བྱ་རྟག་འཛིན་ཅན་རྣམས་སྙེམས་པ་བཤིག་པའི་ཕྱིར་ནམ་གྱི་ཆ་སྨད་ཟླ་བ་ཆུ་ལྷའི་མགྲོན་དུ་ཕྱོགས་པའི་ཚེ་དགོངས་པ་ཡོངས་སུ་མྱ་ངན་ལས་འདས་པའི་ཚུལ་སྟོན་ཏེ། སྐུ་པུར་ལས་ཞུགས་རང་ཆས་སུ་འབར་ནས་སྐུ་གདུང་སིལ་བུར་ཆ་བརྒྱད་བགོས་ཤིང་ཚེམས་མཆེ་བ་བཞི་ནི་ཡུལ་སོ་སོའི་དབང་པོས་གདན་དྲངས་པར་གྱུར་ཏེ། འདུལ་བ་ལུང་ལས། སྤྱན་ལྡན་སྐུ་གདུང་བྲེ་བོ་བརྒྱད་དག་ལས། །བདུན་ནི་འཛམ་བུ་གླིང་པས་མཆོད་པར་ཐོབ། །སྐྱེ་མཆོག་དེ་ཡི་བྲེ་བོ་གང་ཞིག་ནི། །གྲོང་ཁྱེར་སྒྲ་སྒྲོགས་ཀླུ་ཡི་རྒྱལ་པོས་མཆོད། །སྐྱེས་མཆོག་དེ་ཡི་མཆེ་བ་བཞི་དག་ལས། །གཅིག་ནི་རྩ་གསུམ་ལྷ་ཡི་འཇིག་རྟེན་དུ། །གཉིས་པ་ཚིག་འཛིན་ཡིད་འོང་གྲོང་ཁྱེར་ན། །གསུམ་པ་ཀ་ལིང་རྒྱལ་པོའི་ཡུལ་ན་སྟེ། །སྐྱེས་མཆོག་དེ་ཡི་མཆེ་བ་བཞི་པ་ནི། །གྲོང་ཁྱེར་སྒྲ་སྒྲོགས་ཀླུ་ཡི་རྒྱལ་པོས་མཆོད། །མྱ་ངན་མེད་རྒྱལ་སྐྱ་སྣར་བུ་གནས་པ། །མཆོད་རྟེན་བདུན་པོ་རྒྱ་ཆེར་སྤེལ་བྱས་ཏེ། །དེ་ཡི་མཐུ་ཡིས་དབྱིག་འཛིན་འདི་ཡང་ནི། །སྨོན་ལམ་དངོས་པོས་མངོན་པར་བརྒྱན་གྱུར་ཏེ། །དེ་ལྟར་སྤྱན་ལྡན་སྐུ་གདུང་དེ་ལ་ནི། །ལྷ་དང་ཀླུ་དང་མི་ཡི་དབང་པོ་དང༌། །མི་དང་ཀླུ་དང་གནོད་སྦྱིན་བདག་པོ་ཡིས། །རབ་ཏུ་བཀུར་ནས་བཀུར་སྟིས་མཆོད་པར་བྱས། །ཞེས་པ་ལྟར། འཛམ་བུ་གླིང་གི་ཆ་བདུན་པོ་རྣམས་མཆོད་རྟེན་དུ་བྱས་ཏེ་ཡོད་པ་ལས། རྒྱལ་པོ་སྐྱར་སྣར་གྱི་བུ་ཆོས་རྒྱལ་མྱ་ངན་མེད་ཅེས་བྱ་བས་སྔོན་གྱི་སྨོན་ལམ་དང་རྫུ་འཕྲུལ་གྱིས་འཛམ་བུ་གླིང་དུ། བྱེ་མ་སྙིམ་པ་གང་གི་གྲངས་དང་མཉམ་པའི་མཆོད་རྟེན་བཞེངས་ཏེ་སྐུ་གདུང་འཛམ་གླིང་སའི་ཁྱོན་ཐམས་ཅད་ལ་རྒྱས་པར་བཀང་སྟེ་མཆོད་པའི་རྟེན་དུ་གྱུར་པ་གསོལ་བ་འདེབས་པའོ། །དེ་ཡང་སངས་རྒྱས་བཅོམ་ལྡན་འདས་རྣམས་དངོས་སུ་བཞུགས་པའམ་མྱ་ངན་ལ་འདས་པའི་རིང་བསྲེལ་ལ་མཆོད་པ་གཉིས་བསོད་ནམས་མཚུངས་པར་བཤད་དེ། འདུལ་བ་ལུང་ལས། གང་ཞིག་བཞུགས་ལ་མཆོད་པ་དང༌། །མི་གནས་མྱ་ངན་འདས་པ་ལ། །སེམས་ནི་མཉམ་པར་དྭང་བ་ཡི། །བསོད་ནམས་ལ་ནི་ཁྱད་པར་མེད། །ཅེས་སོ། །

**གཉིས་པ་བཀའ་དྲིན་དྲན་པའི་སྒོ་ནས་གསོལ་བ་འདེབས་པས་མཇུག་བསྡུ་བ་ནི།**

ད་ལྟའི་དུས་འདིར་ཚེའི་སྙིགས་མ་མར་འགྲིབ་ལོ་བརྒྱ་པ། དུས་ཀྱི་སྙིགས་མ་རྩོད་ལྡན། ལྟ་བའི་སྙིགས་མ་ཕྱིན་ཅི་ལོག་བཞི་སྒྱུར་དཀའ་བ། །སེམས་ཅན་གྱི་སྙིགས་མ་རྒྱུད་དང་དབང་པོ་འདུལ་དཀའ་བ། ཉོན་མོངས་པའི་སྙིགས་མ་རགས་ལ་རྒྱུན་རིང་བ་སྟེ་སྙིགས་མ་ལྔ་བདོ་ཞིང་རྒྱས་པའི་དབང་གིས་འདུལ་བར་དཀའ་བའི་གདུལ་བྱ་དམུ་རྒོད་ཅན་འདི་རྣམས་འདུལ་བ་ལ། བསྐལ་པ་བཟང་པོའི་སངས་རྒྱས་གཞན་རྣམས་ཀྱིས་ལྔ་བདོའི་འགྲོ་ལ་ཐུགས་རྗེས་ཡལ་བར་འདོར་བ་དང་འདྲ་བར་འགྲོ་དོན་སྤྲོ་བར་ཞན་པའི་ཚེ། ཐབས་མཁས་ལ་ཐུགས་རྗེ་དང་ལྡན་པའི་མགོན་པོ་ཁྱོད་ཀྱི་ཐུགས་དམིགས་པ་མེད་པའི་སྙིང་རྗེ་ཆེན་པོས་ལྔ་བདོའི་འགྲོ་བ་བདག་ཅག་སེམས་ཅན་རྣམས་ལ་རྗེས་སུ་བཟུང་ནས་བསྟན་པ་དམ་པའི་ཆོས་ཀྱིས་སྐྱེ་འགྲོ་ཇི་སྙེད་ལམ་དང་འབྲས་བུ་མཆོག་ལ་བཀོད་དང་འགོད་བཞིན་པར་ཡོད་པ་དེ་ནི་ཁྱོད་གཅིག་པུའི་ཐུགས་རྗེས་སུ་ཤེས་པས་འདྲེན་པ་གཞན་ལས་ཐུགས་རྗེ་ལྷག་པར་གྱུར་སྙམ་དུ་བཀའ་དྲིན་སྙིང་དང་རྐང་གི་ཁོང་ནས་དྲན་པས་གསོལ་བ་འདེབས་པ་སྟེ། ཇི་སྐད་དུ། བྱས་པ་ཤེས་ཤིང་དྲིན་དུ་བཟོ་བ་གང༌། །དེ་ནི་ཡ་རབས་དམ་པའི་ལུགས་ཞེས་བརྗོད། །ཅེས་སོ། །

དེ་ལྟར་སྟོན་པ་ཐུགས་རྗེ་ཅན་འདི་ལ་ཐབས་གང་གིས་ཀྱང་བཀའ་དྲིན་གྱི་ལན་སློན་ནུས་པ་མི་ཕམ་པདྨ་དཀར་པོ་བདག་ལ་དེ་ལྟ་བུའི་མཐུ་མེད་ཀྱང༌། །རང་གི་ལུས་ངག་ཡིད་གསུམ་མཉམ་མེད་ཐུབ་པའི་དབང་པོ་གང་གི་འབངས་སུ་སྦྱར་ནས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་པ་ལྟར། དང་པོ་ཡོན་ཏན་ཀུན་གྱི་གཞི་མ་ཚུལ་ཁྲིམས་ལ་གནས་ཤིང་དེ་ནས་རྒྱལ་བའི་གཞུང་ལུགས་ཀུན་ལ་ཐོས་བསམ་སྒོམ་པའི་བྱ་བ་ལ་འབད་པས་བརྩོན་པར་བྱེད་པ་ཡིས། །བདེ་བར་གཤེགས་པ་ཁྱོད་ཀྱི་ལུང་རྟོགས་ཀྱི་བསྟན་པ་རིན་པོ་ཆེ་འདི་ཉིད་མི་ཉམས་ཤིང་ཡུན་དུ་གནས་པའི་ཕྱིར། དེ་འཛིན་བྱེད་པ་སྨྲ་བྱེད་དང༌། །སྒྲུབ་པ་བྱེད་པ་ཁོ་ནའོ། །ཞེས་པ་ལྟར། བཤད་སྒྲུབ་འཁོར་ལོ་གཉིས་ལྡན་གྱི་སྒོ་ནས་འཛིན་པ་དང༌། མཁས་པའི་བགྱི་བ་གསུམ་གྱིས་རྒྱལ་བའི་བསྟན། །སྐྱོང་བར་བྱེད་པ་སྔོན་བྱོན་མཁས་པའི་ལུགས། །ཞེས་པ་ལྟར། འཆད་རྩོད་རྩོམ་གསུམ་གྱི་སྒོ་ནས་སྐྱོང་བ་དང༌། ཆོས་འཁོར་གསར་པ་གསར་པའི་དཔལ་རྒྱ་མཚོས། །ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །ཅེས་པ་ལྟར། འདུ་བ་རྣམ་པ་བཞིའི་སྒོ་ནས་སྤེལ་བར་བྱེད་དེ་རྒྱལ་བའི་བསྟན་པ་རིན་པོ་ཆེ་ལ་སྨན་པའི་བྱ་བ་རླབས་ཆེན་བྱེད་ནུས་པར་ཤོག་ཅིག་ཅེས་སྨོན་པའོ།། །།

ཨེ་མ། རྣམ་སྨིན་ལས་ཀྱི་སྒྲིབ་ཅན་བདག་འདྲ་ཡི། །རྣམ་དཔྱོད་སྣང་བ་སྲིན་བུའི་མེ་ཁྱེར་གྱིས། །རྣམ་མཁྱེན་རྒྱལ་བའི་མཛད་པ་མི་མངོན་ཡང༌། །རྣམ་དག་ཚད་མའི་ལུང་གི་རྗེས་འབྲངས་ནས། །རྣམ་འདྲེན་སྟོན་པ་རྫོགས་པའི་སངས་རྒྱས་ཀྱི། །རྣམ་ཐར་མཛད་པ་མདོ་ཙམ་བརྗོད་པའི་དགེས། །རྣམ་མང་འགྲོ་བ་མ་ལུས་ཐམས་ཅད་ཀྱིས། །རྣམ་གྲོལ་གཏན་གྱི་རྒྱལ་སར་ཟིན་གྱུར་ཅིག། །།ཅེས་པ་འདིའང་ཤཱཀྱའི་བཙུན་པ་དགེ་འདུན་རིན་ཆེན་པས་སྟག་ཚང་འོད་གསལ་སྒང་གི་བསྟི་གནས་སུ་བྲིས་པ་འདིས་ཀྱང་བསྟན་པ་ཡུན་དུ་གནས་པའི་རྒྱུར་གྱུར་ཅིག། །།སརྦ་མངྒ་ལཾ། །